1Isa Almasih babaliak, baliak ka rumah ibadaik. Disinan ado surang urang nan tangannyo lah mati sabalah.
2Urang-urang nan disinan ado pulo nan bamukasuik mancari ilik-ilik jo Isa Almasih, supayo dapek untuak mangadukan Baliau. Mako urang-urang tu taruih mamparatikan Baliau, apo ado Baliau ka mancegakkan urang di ari Sabat.
3Isa Almasih bakato kabake urang nan tangannyo lah mati sabalah tu, "Kamarilah, tagaklah disiko, di muko ko."
4Sudah tu Baliau batanyo kabake urang-urang nan ado disinan, "Manuruik agamo, apo nan buliah kito karajokan di ari Sabat? Babuwek baiak atau babuwek jahek? Manyalamaikkan urang atau mambunuah?" Urang-urang tu anok sajo.
5Sambia maliyek ka sakuliliang, Isa Almasih bangih, tapi ati Baliau maraso ibo pulo, dek karano urang-urang tu talampau kareh kapalo. Mako bakatolah Baliau, kabake urang nan tangannyo lah mati tu, "Oncongkanlah tangan angkau," mako urang tu ma oncongkan tangannyo, tangannyo lansuang cegak.
6Mako bi barangkeklah urang-urang Farisi dari rumah ibadaik tu, sudah tu inyo capek bamupakaik jo urang-urang nan bapihak ka Herodes, untuak ka mambunuah Isa Almasih
7Isa Almasih jo sagalo pangikuik-Nyo payi ma asiangkan diri ka danau Galilea. Itu mangkonyo sambuah sangaik urang Galilea nan payi manuruikkan Baliau. Sambuah pulo nan datang dari Yudea,
8dari Yerusalem, dari daerah Idumea, dari daerah di subarang Yordan, sarato dari daerah di sakuliliang kota-kota di Tirus jo Sidon. Kasadonyo urang-urang tu bi datang kabake Isa Almasih, dek karano inyo lah bi mandanga tantang sagalo sasuatu, apo nan lah dipabuwek dek Isa Almasih.
9Urang tu sangaik sambuahnyo, sainggo Isa Almasih manyuruah pangikuik-Nyo manyadiyokan parawu, untuak tampaik Baliau tagak, supayo Baliau jan sampai disasakkan dek urang nan banyak tu.
10Sambuah urang nan lah Baliau cegakkan, sainggo sadonyo urang nan sakik tu basasak-sasak, ba usawo nak ka mandakek-i Isa Almasih supayo dapek ma awai Baliau.
11Urang-urang nan kamasuak-an roh jahek tu, satiyok kali inyo maliyek Isa Almasih, inyo lansuang sujuik di adok-an Baliau sambia ma ariak, "Angkau adolah Anak Allah!"
12Tapi, Isa Almasih sabana managah, supayo roh-roh jahek tu jan mambaritawukan kabake urang, siya Baliau nan sabananyo.
13Indak lamo sasudah tu, Isa Almasih mandaki ka sabuwah bukik, Baliau ma ajak urang-urang nan katuju dek Baliau. Urang-urang tu bi tibo,
14sudah tu, Baliau mamiliah duwo baleh urang di antaro urang nan banyak tu. Baliau bakato, "Ambo mamiliah angku-angku, supayo angku-angku payi jo Ambo, Ambo ka manyuruah angku-angku payi untuak mangabakan Injil dari Allah,
15angku-angku ka manarimo kuwaso untuak ma usie roh-roh jahek."
16Ikolah namo-namo urang nan tapiliah tu: si Simon (nan biaso pulo di imbau dek Isa Almasih si Petrus),
17si Yakobus jo si Yahya nan baradiak kakak, iyolah anak-anak Zebedeus (nan baduwo ko di agiah namo dek Isa Almasih si Boanerges, nan aratinyo adolah "anak guruah"),
18si Andreas, si Filipus, si Bartolomeus, si Matius, si Tomas, si Yakobus anak Alfeus, si Tadeus, si Simon Patriot,
19sarato jo si Yudas Iskariot nan mangkianaik-i Isa Almasih.
20Sasudah tu Isa Almasih babaliak ka rumah. Tapi urang nan banyak tu bi tibo pulo baliak bakumpua, sainggo Baliau jo pangikuik-Nyo indak talakik bagai lai makan.
21Ado pulo urang nan mangatokan, "Inyo lah gilo!" Kutiko kaluarga Baliau mandanga kecek-kecek nan sarupo itu, mako bi payilah kaluarga Baliau, untuak ka manjapuik.
22Guru-guru agamo Yahudi nan datang dari Yerusalem bi mangatokan, "si Isa tu, Inyo lah kamasuak-an Beelzebul tu! Induak-angkang dari roh-roh jahek tu nan ma agiahkan kuwaso kabake Inyo, untuak ma usie roh jahek."
23Mako Isa Almasih ma imbau urang nan banyak tu, Baliau mancuritokan kabake urang-urang tu, babarapo buwah parumpamoan. Baliau bakato, "Dima pulo ka mungkin, roh jahek ma usie roh jahek."
24"Jikok sabuwah nagari bapacah-pacah dalam kalompok-kalompok nan bamusuahan, mako nagari tu indak ka batahan.
25Baitu pulo dalam ciyek kaluarga, jikok inyo indak saiyo sakato, urang-urangnyo bi bamusuahan, mako kaluarga tu indak ka elok lai.
26Jikok dalam karajaan ubilih tajadi papacahan jo sangketo, mako karajaan tu indak ka batahan lamo, lah jaleh ka ilang lanyok.
27Indak surang juwo doh urang nan ka bisa masuak, ka rumah urang nan kuwaik, untuak ka marampok aratonyo, jikok urang nan ka marampok tu indak mangabek urang kuwaik tu talabiah dulu. Jikok urang kuwaik tu lah dikabek, barulah aratonyo dapek di ambiak.
28Katawuilah! Jikok urang babuwek doso, atau mangatokan kato-kato nan mahino, inyo dapek diampuni.
29Tapi jikok inyo mahino Roh Allah, inyo indak dapek doh diampuni! Dek karano kato-kato nan mahino Roh Allah tu, adolah doso nan kaka."
30(Isa Almasih bakato sarupo itu, dek karano ado urang nan mangatokan baraso Baliau kamasuak-an roh jahek.)
31Indak lamo sasudah tu, mandeh sarato jo dunsanak-dunsanak Isa Almasih bi tibo. Inyo bi mananti diluwa, inyo manyuruah urang untuak ma imbau Baliau.
32Kutiko itu sambuah urang nan sadang bi duduak di sakuliliang Isa Almasih. Urang tu bi mangecek kabake Baliau, "Ngku, ranggaek sarato jo dunsanak-dunsanak Angku ado di luwa. Inyo mancari Angku."
33Baliau manjawab, "Siya nan mandeh Ambo? Siya nan dunsanak-dunsanak Ambo?"
34Kudian Baliau mancaliak kabake urang-urang nan duduak di sakuliliang-Nyo tu sambia bakato, "Ikolah mandeh Ambo, ikolah dunsanak-dunsanak Ambo!
35Urang nan layi mangarajokan kahandak Allah, inyolah dunsanak Ambo nan laki-laki, inyolah dunsanak Ambo nan padusi, sarato inyolah mandeh Ambo."
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn pag_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn